CELEX: 32021D1359
Language: da
Date: 2021-06-30 00:00:00
Title: Kommissionens afgørelse (EU) 2021/1359 af 30. juni 2021 om bemyndigelse af Tyskland til at forlænge visse perioder, der er fastsat i artikel 2 og 3 i Europa-Parlamentets og Rådets forordning (EU) 2021/267 (meddelt under nummer C(2021) 4638) (Kun den tyske udgave er autentisk)

16.8.2021   
               
               
                  DA
               
               
                  Den Europæiske Unions Tidende
               
               
                  L 293/10
               
            
         KOMMISSIONENS AFGØRELSE (EU) 2021/1359
         af 30. juni 2021
         om bemyndigelse af Tyskland til at forlænge visse perioder, der er fastsat i artikel 2 og 3 i Europa-Parlamentets og Rådets forordning (EU) 2021/267
         
            
               (meddelt under nummer C(2021) 4638)
            
         
         (Kun den tyske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2021/267 af 16. februar 2021 om særlige og midlertidige foranstaltninger i lyset af covid-19-krisens vedholdenhed vedrørende fornyelse eller forlængelse af visse certifikater, licenser og godkendelser eller tilladelser, udsættelse af visse periodiske kontroller og efteruddannelser inden for visse områder af transportlovgivningen samt forlængelse af visse perioder, som omhandles i forordning (EU) 2020/698 (1), særlig artikel 2, stk. 8, og artikel 3, stk. 4, og
         ud fra følgende betragtninger:
         
                     (1)
                  
                  
                     I artikel 2, stk. 1, i forordning (EU) 2021/267 forlænges fristerne for, hvornår indehaveren af et kvalifikationsbevis for gennemførelse af efteruddannelse skal gennemføre en efteruddannelse, der ellers ville være udløbet eller ellers udløber mellem den 1. september 2020 og den 30. juni 2021. I artikel 2, stk. 3, i nævnte forordning forlænges gyldigheden af den tilsvarende påtegning af den harmoniserede EU-kode 95.
                  
               
                     (2)
                  
                  
                     Ifølge artikel 2, stk. 5, i forordning (EU) 2021/267 forlænges gyldigheden af chaufføruddannelsesbeviser, jf. bilag II til Europa-Parlamentets og Rådets direktiv 2003/59/EF (2), som ellers ville være udløbet eller udløber mellem den 1. september 2020 og den 30. juni 2021.
                  
               
                     (3)
                  
                  
                     I artikel 3, stk. 1, i forordning (EU) 2021/267 forlænges gyldigheden af kørekort, der ellers ville være udløbet eller ellers udløber mellem den 1. september 2020 og den 30. juni 2021.
                  
               
                     (4)
                  
                  
                     Ved brev af 18. maj 2021 fremsendte Tyskland en begrundet anmodning om tilladelse til at forlænge visse perioder, der er fastsat i artikel 2 og 3 i forordning (EU) 2021/267. Tyskland fremlagde ved brev af 28. maj 2021 yderligere oplysninger til støtte for sin anmodning.
                  
               
                     (5)
                  
                  
                     Med sin begrundede anmodning anmoder Tyskland for det første om tilladelse til en forlængelse på tre måneder af den periode mellem den 1. september 2020 og den 30. juni 2021, der er fastsat i artikel 2, stk. 1, i forordning (EU) 2021/267, med henblik på denne bestemmelse og artikel 2, stk. 3, og for det andet anmoder Tyskland om tilladelse til en forlængelse på tre måneder af den periode mellem den 1. september 2020 og den 30. juni 2021, der er fastsat i nævnte forordnings artikel 2, stk. 5, og endelig anmoder Tyskland om tilladelse til en forlængelse på tre måneder af den periode mellem den 1. september 2020 og den 30. juni 2021, der er fastsat i nævnte forordnings artikel 3, stk. 1.
                  
               
                     (6)
                  
                  
                     Ifølge oplysningerne fra Tyskland vil det efter al sandsynlighed stadig ikke være praktisk muligt at gennemføre efteruddannelse eller certificering heraf, at påtegne den harmoniserede EU-kode 95 eller at forny chaufføruddannelsesbeviser i denne medlemsstat efter den 30. juni 2021 grundet de foranstaltninger, landet har truffet for at forebygge eller begrænse spredningen af covid-19.
                  
               
                     (7)
                  
                  
                     Tyskland anslår, at der hvert år gennemføres ca. 300 000 efteruddannelseskurser i henhold til den gældende lovgivning om uddannelse af erhvervschauffører. På grund af pandemien har disse kurser kun kunnet afholdes med et meget begrænset antal deltagere, mens der i visse tilfælde slet ikke har kunnet afholdes kurser.
                  
               
                     (8)
                  
                  
                     Ifølge oplysningerne fra Tyskland følger de begrænsninger, der gælder for erhvervschaufførers grund- og efteruddannelse, af de forskellige forbundsstaters coronabeskyttelsesforanstaltninger samt af den tyske retsakt om beskyttelse mod infektioner (3). Som følge af den fortsatte tilpasning af reglerne til pandemiens udvikling har situationen været meget forskellig blandt mange delstater og er det stadig.
                  
               
                     (9)
                  
                  
                     I f.eks. Baden-Württemberg blev der indført et generelt forbud mod at afholde arrangementer på grund af de høje infektionsrater. Selv om efteruddannelseskurser i erhvervsøjemed i øjeblikket generelt er tilladt i denne stat, skal personer holde mindst 1,5 meters afstand mellem hinanden, hvilket betyder, at antallet af deltagere i grund- og efteruddannelseskurser med henblik på uddannelse af erhvervschauffører er tilsvarende begrænset.
                  
               
                     (10)
                  
                  
                     I Bayern var f.eks. grund- og efteruddannelseskurser for erhvervschauffører i perioden fra den 11. maj til den 30. november 2020 kun tilladt for et begrænset antal deltagere på grund af de gældende afstandsregler. I perioden fra den 1. december 2020 til den 15. december 2020 blev der ikke afholdt nogen grund- eller efteruddannelseskurser. Fra den 16. december 2020 til den 6. juni 2021 var erhvervsuddannelseskurser forbudt i by- og landområder, hvis incidensraten for covid-19 over syv dage i disse områder var på 100 eller derover. Tyskland bemærker, at selv om incidensraten over syv dage i Bayern først faldt til under 100 i anden halvdel af maj, blev denne tærskel stadig overskredet i nogle distrikter den 26. maj 2021.
                  
               
                     (11)
                  
                  
                     Ifølge oplysningerne fra Tyskland er det i andre forbundsstaters vedtagne regler også fastsat, at der kun kan afholdes kurser med betydelige begrænsninger, navnlig med hensyn til minimumsafstanden mellem deltagerne, hvilket i høj grad reducerer uddannelsescentrenes kapacitet. I nogle tilfælde valgte visse uddannelsescentre af forsigtighedshensyn ikke at tilbyde kurser under pandemien, selv om det var tilladt at afholde dem. Dette har ført til et betydeligt efterslæb i uddannelsen, som kun kan fjernes langsomt og i rækkefølge.
                  
               
                     (12)
                  
                  
                     Ifølge de oplysninger, som den tyske forbundssammenslutning for godskørsel, logistik og bortskaffelse (4) har givet Tyskland, har disse foranstaltninger medført et betydeligt antal udskudte efteruddannelseskurser, som skal håndteres i rækkefølge af uddannelsescentrene. Ifølge oplysninger fra den tyske vejtransportsammenslutning (5) er der alene i første kvartal af 2021 akkumuleret et efterslæb på 5 000 erhvervschauffører, der venter på efteruddannelseskurser. Der var kun ca. 60 % så mange deltagere som i samme kvartal året før. Ifølge Tyskland er dette efterslæb sandsynligvis steget i mellemtiden på grund af de strengere nedlukningsforanstaltninger, der har været gældende i de seneste uger. De bayerske myndigheder anslår f.eks., at det vil være nødvendigt at tilbyde dobbelt så mange kurser inden for de næste tre måneder for at imødekomme efterspørgslen, hvilket forekommer usandsynligt i betragtning af de eksisterende afstandsregler.
                  
               
                     (13)
                  
                  
                     Ifølge oplysningerne fra Tyskland vil det efter al sandsynlighed stadig ikke være praktisk muligt at forny kørekort efter den 30. juni 2021 grundet de foranstaltninger, landet har truffet for at forebygge eller begrænse spredningen af covid-19.
                  
               
                     (14)
                  
                  
                     På grund af inddragelsen af familielæger og sandsynligvis fra den 7. juni 2021 af virksomheders sundhedstjenester i den tyske forbundsregerings vaccinationsstrategi samt den deraf følgende store og stigende arbejdsbyrde forventer Tyskland, at der til sommer vil opstå betydelige flaskehalse i forbindelse med at tilrettelægge de lægeundersøgelser, der er nødvendige for at forlænge gyldigheden af kørekort.
                  
               
                     (15)
                  
                  
                     Ifølge Tyskland forventes disse flaskehalse at blive værre, især fra juni 2021, på grund af den forventede ophævelse af den nuværende vaccineprioritering og den deraf følgende stigning i antallet af vaccinationsaftaler. Alene i juni 2021 vil lægekonsultationer og virksomheders sundhedstjenester sandsynligvis modtage og administrere 14 396 850 doser af BioNTech-vaccinen. Tyskland forventer desuden leverancer fra AstraZeneca, Johnson & Johnson og Curevac afhængigt af de respektive producenters leveringstidsplan.
                  
               
                     (16)
                  
                  
                     Tyskland forventer desuden, at de myndigheder, der udsteder kørekort, på grund af det store antal covid-19-tilfælde kan blive nødt til at lukke igen, eller at den normale drift måske ikke kan opretholdes på grund af det store antal smittede personer hos myndighederne.
                  
               
                     (17)
                  
                  
                     I f.eks. Niedersachsen og Nordrhein-Westfalen er en lang række myndigheder, der udsteder kørekort, stadig lukkede for offentligheden. Personligt fremmøde er kun tilladt efter individuel aftale og er begrænset til tilfælde, hvor personligt fremmøde er bydende nødvendigt. I Sachsen har reduktionen af tjenester med personligt fremmøde gjort udstedelsen af kørekort betydeligt vanskeligere lige fra pandemiens begyndelse. Ifølge Tyskland er der fare for, at disse og andre myndigheder, der udsteder kørekort, kan lukke igen i fremtiden.
                  
               
                     (18)
                  
                  
                     I henhold til den tyske forbundsmyndighed for motortransport (6) var 102 426 personer i Tyskland den 3. maj 2021 indehavere af et kørekort i kategori C, C1, CE eller C1E, der udløber mellem den 1. juli 2021 og den 30. september 2021, mens 10 517 personer var indehavere af et kørekort i kategori D, D1, DE eller D1E, der udløber mellem de samme datoer. For 51 799 personer med kørekort i kategori C, C1, CE, C1E og 8 331 personer med kørekort i kategori D, D1, DE eller D1E, der hver især er påtegnet EU-kode 95, udløber deres respektive kompetencebevis også mellem den 1. juli 2021 og den 30. september 2021.
                  
               
                     (19)
                  
                  
                     Ifølge Tyskland omfatter disse tal ikke kørekort og kompetencebeviser, som er blevet forlænget i henhold til Europa-Parlamentets og Rådets forordning (EU) 2020/698 (7) og (EU) 2021/267. Myndigheder, der udsteder kørekort, bør derfor være i stand til at behandle et betydeligt større antal ansøgninger om fornyelse af kørekort end normalt.
                  
               
                     (20)
                  
                  
                     Ifølge Tyskland anses perioden på tre måneder for de ønskede forlængelser for at være begrænset til, hvad der er nødvendigt, under hensyntagen til det nuværende efterslæb af efteruddannelseskurser for erhvervschauffører. Tyskland forventer, at vaccinationsindsatsen vil fortsætte støt frem til den 30. september 2021, hvilket vil give mulighed for at øge antallet af lægeundersøgelser til vurdering af chaufførers egnethed og afhjælpe den nuværende mangel på personale hos de myndigheder, der udsteder kørekort.
                  
               
                     (21)
                  
                  
                     Anmodningen vedrører kun referenceperioden fra den 1. juli til den 30. september 2021 og omfatter således kun et begrænset antal kørekort og erhvervschaufføruddannelsesbeviser. Desuden har de personer, der vil have fordel af en sådan forlænget gyldighedsperiode, allerede opnået et kørekort eller gennemført efteruddannelse mindst én gang og dermed bevist deres færdigheder og kompetencer. De forlængelser, der anmodes om, bør derfor ikke medføre uforholdsmæssige risici med hensyn til transportsikkerhed og -sikring.
                  
               
                     (22)
                  
                  
                     Tyskland bør derfor gives tilladelse til at anvende en forlængelse på tre måneder af de perioder mellem den 1. september 2020 og den 30. juni 2021, der er fastsat i artikel 2, stk. 1, med henblik på denne bestemmelse og artikel 2, stk. 3, samt i artikel 2, stk. 5, og artikel 3, stk. 1, i forordning (EU) 2021/267.
                  
               VEDTAGET DENNE AFGØRELSE:
         
            Artikel 1
            Tyskland gives tilladelse til at forlænge de perioder, der er fastsat i artikel 2, stk. 1, 3 og 5, og i artikel 3, stk. 1, i forordning (EU) 2021/267, som følger:
            
                        a)
                     
                     
                        perioden mellem den 1. september 2020 og den 30. juni 2021, jf. artikel 2, stk. 1, i forordning (EU) 2021/267, må med henblik på artikel 2, stk. 1 og 3, i nævnte forordning forlænges med tre måneder
                     
                  
                        b)
                     
                     
                        perioden mellem den 1. september 2020 og den 30. juni 2021, jf. artikel 2, stk. 5, i nævnte forordning, må forlænges med tre måneder, og
                     
                  
                        c)
                     
                     
                        perioden mellem den 1. september 2020 og den 30. juni 2021, jf. artikel 3, stk. 1, i nævnte forordning, må forlænges med tre måneder.
                     
                  
         
            Artikel 2
            Denne afgørelse er rettet til Forbundsrepublikken Tyskland.
         
         
            Udfærdiget i Bruxelles, den 30. juni 2021.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 60 af 22.2.2021, s. 1.
         
            (2)  Europa-Parlamentets og Rådets direktiv 2003/59/EF af 15. juli 2003 om grundlæggende kvalifikationskrav og efteruddannelseskrav for førere af visse køretøjer, der benyttes til godstransport eller personbefordring ad vej, og om ændring af Rådets forordning (EØF) nr. 3820/85 samt Rådets direktiv 91/439/EØF og om ophævelse af Rådets direktiv 76/914/EØF (EUT L 226 af 10.9.2003, s. 4).
         
            (3)  Vierten Gesetzes zum Schutz der Bevölkerung bei einer epidemischen Lage von nationaler Tragweite vom 22. April 2021, BGBl. I S. 802.
         
            (4)  Bundesverband Güterkraftverkehr. Logistik und Entsorgung.
         
            (5)  Straßenverkehrsgenossenschaft.
         
            (6)  Kraftfahrt-Bundesamts.
         
            (7)  Europa-Parlamentets og Rådets forordning (EU) 2020/698 af 25. maj 2020 om særlige og midlertidige foranstaltninger i lyset af covid-19-udbruddet vedrørende fornyelse eller forlængelse af visse certifikater, licenser og godkendelser eller tilladelser samt udsættelse af visse periodiske kontroller og efteruddannelser inden for visse områder af transportlovgivningen (EUT L 165 af 27.5.2020, s. 10).